Soliq qo'mitasi raisiga institutga rektorlik vazifasi yuklandi

Soliq qo'mitasi raisi Sherzod Kudbievga institutga rektorlik vazifasi yuklandi. Bu haqda O'zA xabar berdi.
Ma'lum qilinishicha, Vazirlar Mahkamasining qaroriga binoan Davlat soliq qo'mitasi raisi Sherzod Davlyatovich Kudbievga Soliq qo'mitasi huzuridagi Fiskal institut rektori vazifasini bajarish yuklatilgan.
Avvalroq Soliq qo'mitasi raisi Sherzod Qudbiev “Toshkent besh tashabbus harakati” doirasidagi yoshlar bilan uchrashuvda soliq tushumlari haqida berilgan savolga javob bergandi. Soliq qo'mitasi raisining ta'kidlashicha, u rahbarlikka kelgan davrda soliq tushumlari 7,2 trillion so'm bo'lgan. Bugungi kunga kelib esa ular 10 trilliondan oshgan.
“O'tgan yili may oyida Soliq qo'mitasi rahbarligiga kelganman. O'shanda bizda soliq tushumlari 7,2 trillion so'm edi. Dollarga hisoblasak, bu 720 million dollarni tashkil qiladi. Bugungi kunga kelib Soliq qo'mitasi bir oyda soliqlardan 10 trillion so'mdan ortiqroq mablag' tushiradi. Dollarga hisoblasangiz, bu 1 milliard dollarni tashkil qiladi. Soliq organlari bir oyda bir milliard dollar davlat byudjetiga mablag' tushiradi.
Eslatib o'tamiz, avvalroq Soliq qo'mitasi raisi QQS mojarosi bo'yicha savol bergan jurnalistni “hayp” qilishda ayblagandi.